แนะประชาชนโดยเฉพาะกลุ่มเสี่ยง 608 เข้ารับการฉีดวัคซีนโควิด-19 เข็มกระตุ้น ลดความรุนแรง และเสียชีวิต
นายแพทย์ธเรศ กรัษนัยรวิวงค์ อธิบดีกรมควบคุมโรค เปิดเผยว่า สถานการณ์โรคโควิด-19 ของประเทศไทยในช่วงสัปดาห์ที่ผ่านมา มีแนวโน้มพบผู้ติดเชื้อ ผู้ป่วยรักษาในโรงพยาบาล ผู้ป่วยอาการหนักและผู้ป่วยเสียชีวิตเพิ่มขึ้น เป็นไปตามการคาดการณ์ช่วงขาขึ้นของการระบาด  โดยเฉพาะกรุงเทพมหานคร ปริมณฑล จังหวัดท่องเที่ยวภาคตะวันออกและภาคใต้ ซึ่งมีนักท่องเที่ยวทั้งคนไทยและต่างชาติ มีการจัดกิจกรรมคนรวมกลุ่มกันจำนวนมาก จึงต้องเร่งเข้ารับวัคซีนเข็มกระตุ้นเห็นได้จากจากข้อมูลการศึกษาวัคซีนโควิดเข็มกระตุ้นสายพันธุ์เดิมที่ใช้จริงในประเทศไทย ช่วงการระบาดของสายพันธุ์โอมิครอนในจังหวัดเชียงใหม่  พบว่า วัคซีนช่วยลดความรุนแรงและการเสียชีวิตลงร้อยละ 89 ในผู้ที่รับวัคซีน 3 เข็ม และกลุ่มที่ได้ 4 เข็ม ไม่พบภาวะรุนแรงหรือเสียชีวิตเลย ไม่ว่าจะฉีดวัคซีนเข็มกระตุ้นยี่ห้อใดก็ตาม ในช่วงช่วงการระบาดขาขึ้นของโควิด-19 ขอให้ประชาชนรีบเขารับวัคซีนเข็มกระตุ้น หลังจากเข็มสุดท้าย 4 เดือน โดยเฉพาะกลุ่มเสี่ยง 608  ซึ่งทุกจังหวัดได้เปิดหน่วยบริการให้ประชาชนเข้าถึงวัคซีนได้ง่ายและสะดวกแม้จะไม่ได้ลงทะเบียนนัดล่วงหน้า  ขณะเดียวกัน กรมควบคุมโรค อยู่ระหว่างการหารือกับคณะผู้เชี่ยวชาญถึงเรื่องประสิทธิผลของวัคซีนรุ่นใหม่ หรือวัคซีน 2 สายพันธุ์ หากพบว่าผลการศึกษาสามารถป้องกันการติดเชื้อโควิด-19 อย่างชัดเจนจะเร่งดำเนินการจัดหามาให้บริการประชาชนในปีหน้า